Baba Nico: Verhoordatum uitgestelBaba Nico. Foto: Verskaf Baba Nico se ouers, Org en Anna-mi Linde van Welkom in die Vrystaat, sal nog twee weke moet wag voor die verhoor van Mafsehidiso Lisbeth Makashea na verwagting amptelik gaan begin. Makashea staan tereg op aanklag van aanranding met die doel om ernstig te beseer nadat sy in Desember op video afgeneem is waar sy baba Nico, wat toe sewe maande oud was, klap as hy huil, sy kop teen die vloer vasdruk en hom aan sy hempie optel. Sy word ook van diefstal aangekla. Die Linde-egpaar was vol hoop dat die verhoor, wat na verwagting slegs ŉ dag sal duur, Woensdag in die Welkom-landdroshof sou plaasvind, maar dit is egter vir twee weke uitgestel. Staatsaanklaer Charmaine Labuschagne het Donderdag aan Maroela Media gesê die direkteur van openbare vervolging het opdrag gegee dat die saak tot 19 Junie uitgestel moet word. Makashea het tydens haar vorige hofverskyning in April glo aangedui dat sy sou skuldig pleit op ŉ aanklag van gewone aanranding, maar dat sy nie tronkstraf opgelê moet word nie. Die saak is glo Woensdag uitgestel omdat die verdediging nie die aanbod wou aanvaar nie. Labuschagne het vroeër aan Maroela Media gesê dat sy dit nie aanvaar het nie en dat sy gaan poog dat Makashea ten minste tot ŉ sekere termyn tronkstraf gevonnis moet word. “Die ideaal sal tien jaar wees,” het sy gesê. Maroela Media het vroeër berig Makashea is in Desember in hegtenis geneem. Anna-mi het destyds gesê dat sy op 21 Desember, voordat sy saam met haar sesjarige dogtertjie inkopies gaan doen het, ŉ handkamera in die sitkamer opgestel het waar Makashea na Nico omgesien het. Sy het ŉ slegte ondervinding met hul vorige huiswerker gehad en wou vir haar eie gemoedsrus sien hoe Makashea haar kinders behandel wanneer sy nie tuis is nie. Die egpaar het strafregtelike klagte teen Makashea aanhangig gemaak nadat hulle die beeldmateriaal gesien het. Makashea het op 23 Desember vir die eerste keer in die hof verskyn en is op borgtog van R1 000 vrygelaat. Lees alle berigte op Maroela Media oor baba Nico.